Document ID: /roh_data/filtered/fineweb-2-filterrobots_roh.jsonl.gz/55768

L’idea da porscher als giasts en Engiadina la pussaivladad da far tests da Covid gratuits aveva er l'entira Regiun Malögia examinà. Fin sin Silvaplauna han dentant tut las autras vischnancas refusà quell’acziun. Quai ord dus motivs principals: betg vulair cuntrafar a la lescha federala e betg tractar different ils giasts ed ils indigens.
Spierta er per indigens
L’acziun da testar gratuitamain a Silvaplauna, quella vala tant per giasts sco er per tuttas e tuts ch’èn domiciliads en vischnanca. Testà vegn mintgamai la saira durant quatter dis l’emna. L’emprim di hajan 50 persunas sa laschà testar.
Questa spierta duai valair sco gest d'appreziar ils giasts.
La vischnanca da Silvaplauna haja cumprà in pachet pauschal tar il Center medicinal da terapia San Murezzan (MTZ). Quint fetschian els cun 2’000 tests durant il mais d’october, uschia Debora Gröble, la coordinatura da turissem a Silvaplauna. L’acziun na vegnia dentant betg prolungada. Per la stagiun d’enviern dettia bain in center da test, lura na sajan quels dentant betg pli pajads da la vischnanca da Silvaplauna.